‘Dishubkominfo akan Razia Warnet’ nan ditulih di Surek Kaba ‘Singgalang’ manjadi bahan ota komunitas lapau Uwo Pulin. Urang-urang tu labiah suko maagiah istilah jo carito akan. “Carito akan ko banyak bana di koran nampak di den. Ampia tiok hari ado-ado se carito akan ko,” kato Kari Garejoh.
“Carito akan baa lo Ri? Satau den indak pernah ado carito bantuak itu doh. Tapi kok carito kancia, carito buayo, carito harimau iyo ado mah. Dulu, satiok manjalang lalok, ado carito-carito sarupo itu,” apo nan dikatoan Kari ditanggapi Mak Pono.
“Iyo carito akan Mak. Cubolah paratian bana di koran langganan awak ko dek Mamak, acok bana pajabaik mangatoan akan ka akan se. Saindak-indaknyo wakatu tasasak ditanyo wartawan, dijawek se jo akan lai. Umpamonyo baa kok jalan banyak nan balubang? Pasti dijawek dek pamarentah akan mampelok-i dalam wakatu dakek. Kan iyo bantuak itu ndak Tan?” Kato Kari sambia mintak pandapek ka Tan Baro.
“Hehehehe, carito akan tu samo jo rancana mah Ri. Wajar se pamarentah barancana tu nyo,” hanyo baitu jawek Tan Baro.
“Lai tau den itu mah Tan. Tapi kalau razia didaului jo carito akan ko, tantu indak ka ado hasil razia lai,” sambuang Kari.
“Razia apo? Kok di ambo labiah rancak mode itu supayo urang nan ka dirazia waspada. Umpamonyo urang nan biaso palupo mambao surek-surek kandaraan. Dek ulah ado barita bantuak itu di koran, pasti tiok bajalan inyo ka ingek untuak mambao surek-surek tu,” kecek Tan Baro.
“Kalau iko razia warnet. Salamo ko kan banyak warnet nan manarimo anak sikola di jam-jam baraja, atau mambukak warnet sampai laruik malam atau lain-lain. Dek ulah adonyo carito akan ko, tantu bisuak-bisuak dilarangnyo anak-anak sikola main di warnetnyo pado jam baraja lai,” sambuang Kari.
“Rancak mah Ri. Tatolong juo masyarakaik nan punyo anak dek nyo mah,” potong Angah Piyan.
“Iyo, tapi kan beko kalau lah memang ado razia sabananyo, indak ado lai nan dapek,” hanyo itu nan bisa dikatoan Kari.
“Spionase malayu istilah saisuaknyo mah Ri. Inyo manyamar, tapi tangkai badia banampak-an,” semba Tacin Barain.
“Indak lo pas kok dibao ka sinan doh Cin. Iko samo se basorak ka urang maliang mah. Katiko basorak tu, tantu inyo tintiang lari lai,” Udin Kuriak indak pulo katinggalan mangaluakan pandapeknyo.
“Indak baa carito akan bantuak itu doh Ri. Nan maleh wak tu kalau akan mambangun. Umpamonyo bak kecek tadi, jalan banyak balubang, ditanyoan dek wartawan ka kapalo dinas, jaweknyo akan sugiro mampaelok-an. Tapi, lah babulan-bulan mananti, indak juo dipaelok-an doh,” kecek Mak Pono.
“Untuang lai indak dijawek baraso akan sugiro dipelok-an limo taun lai Mak!” Potong Tan Baro sambia galak manih.
Baitulah ota di palanta lapau Uwo Pulin pagi kapatang. Sarupo pagi-pagi sabalunnyo, ado-ado se nan dijadikan bahan palamak ota. (eSPe St.Soeleman)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn